Vliegtuig met kontantvrag in SA, sê SARBZimbabwiese magte hou wag oor die vliegtuig op Harare Internasionale Lughawe (15 Februarie 2016) Foto: AP Photo/Tsvangirayi Mukwazhi Die Suid-Afrikaanse Reserwebank (SARB) het Saterdag bevestig dat die vragvliegtuig met ŉ besending van Suid-Afrikaanse note, wat in Harare, Zimbabwe, vertraag is, het in Suid-Afrika aangekom. Pradeep Maharaj van die SARB het bevestig die bank is nou in besit van die besending kontant. “Die SARB het saam met die Zimbabwiese en Suid-Afrikaanse owerhede gewerk om die vrystelling van die besending te verseker,” het Maharaj gesê. “Die SARB wil dit graag benadruk dat die proses, om Suid-Afrikaanse note oorsee te druk en dit dan te vervoer, is deel van die normale bedrywighede en gebeurlikheidsbeplanning.” Hy het gesê om seker te maak dat gebeurlikheidsplanne sterk is en gereeld getoets word, word ŉ klein persentasie van die SARB se jaarlikse bestelling van banknote uitgekontrakteer aan geloofwaardige en goedgekeurde internasionale drukkersmaatskappye. “Die grootste deel van Suid-Afrika se banknote word by die Suid-Afrikaanse Banknotemaatskappy (SABN) gedruk. Maroela Media het vroeër berig die McDonnell-Douglas MD-11-vliegtuig is op 14 Februarie geskut toe dit op Harare Internasionale Lughawe geland het om brandstof te hervul. Die vliegtuig was van München, Duitsland, onderweg na Durban, KwaZulu-Natal. Werknemers van die lughawe het bloed uit die vliegtuig sien drup. Die ten volle geklede liggaam van ŉ swart man is in ŉ kompartement gevind, maar weens gevorderde ontbinding, kon ŉ forensiese patoloog nie bepaal hoe en wanneer die man dood is nie. Die nadoodse ondersoek het bevestig die man het versmoor. Die polisie vermoed nie vuilspel nie en die man het glo sonder enige inwendige beserings op die vliegtuig geklim. Die internasionale polisie-organisasie, Interpol, het intussen ŉ verklaring uitgereik aan polisiemagte in Duitsland, België, Uganda, die Ivoorkus en Nigerië om hulle te help om die man se identiteit en nasionaliteit te bepaal. Die vliegtuig van die Amerikaanse lugredery, Western Global Airlines, het Vrydagaand uiteindelik uit Harare opgestyg onderweg na Suid-Afrika. Die geld, wat in Münich gedruk is en bestem was vir Durban, behoort aan die Suid-Afrikaanse Reserwebank (SARB). Lees alle vorige berigte oor die SARB-vliegtuig op Maroela Media.